Sumir hafa gagnrýnt þéttingarstefnu Reykjavíkurborgar og bent á að þétting byggðar leysi ekki húsnæðisvanda unga fólksins , enda séu íbúðirnar sem byggðar hafa verið of stórar og dýrar . Pawel Bartoszek , forseti borgarstjórnar , sem er í ítarlegu viðtali í nýjasta tölublaði Viðskiptablaðsins , kveðst vera þeirrar skoðunar að stjórnkerfið mætti vera duglegra að hlusta á þarfir markaðarins . „ Við þurfum að passa upp á það á hverjum tíma að það sé byggt nógu mikið af íbúðarhúsnæði , til þess að verðið rjúki ekki upp úr öllu valdi . Það er mín skoðun að borgin ætti að fylgjast vel með því sem markaðurinn vill gera og ég veit að það hefur verið áhugi á því frá markaðnum að minni íbúðir séu byggðar . Mér finnst stundum eins og stjórnkerfið hér sé ekki alltaf að taka nægilega vel í þær hugmyndir . Heilt yfir erum við með skipulagsstefnu sem er góð en þegar einstaka ákvarðanir eru skoðaðar má sjá að oft eru gerðar athugasemdir um að nýtingarhlutfall sé of hátt . Það er stundum ákveðið missamræmi milli þess að vilja þétta byggð heilt yfir en á einstaka reit sé svo reynt að draga úr byggingamagni fremur en hitt . Þetta tvennt fer ekki saman hugmyndafræðilega . Ég hef beitt mér fyrir því innan skipulagsráðsins að við tökum betur í það þegar fólk vill breyta fyrirliggjandi áætlunum sem gerir ráð fyrir stærri íbúðum yfir í áform um minni íbúðir . Við í borginni verðum að fylgjast vel með þróuninni og leyfa markaðnum að fá ákveðið frumkvæði til að koma fram með lausnir . " Nánar er rætt við Pawel í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .